Der venter muligvis landstræner Åge Hareide rigtig dårlige nyheder, når han i morgen indkalder landsholdet til samling i Helsingør.

Søndag aften måtte Nicklas Bendtner således udgå af Rosenborgs opgør i Eliteserien mod Brann.

Med hovedet gemt i trøjen gik angriberen direkte i omklædningsrummet med det, der kunne ligne en ny lyskeskade.

Få minutter senere vendte han tilbage til Rosenborgs bænk, hvor han satte sig med tomme, tårefyldte øjne og stirrede tomt ud i luften.

Bendtner havde kort forinden fejlagtigt fået et mål annulleret for offside.

BT har været i kontakt med Rosenborgs presseafdeling, men de kunne endnu ikke sige noget om skadens omfang. Klubbens lægestab skulle først undersøge danskeren.

Åge Hareide har proklameret, at han senest mandag barberer VM-truppen ned til 26 spillere. Bendtner lignede inden kampen mod Brann en mand, der var sikker på at komme med til Rusland. Nu er han gået fra sikker til tvivlsom.